מארק שוורצר

מארק שוורצר (באנגלית: Mark Schwarzer; נולד ב-6 באוקטובר 1972) הוא כדורגלן עבר אוסטרלי ששיחק בעמדת השוער. שיחק בנבחרת הלאומית של אוסטרליה בשנים 1993 עד 2013 וייצג אותה במשחקי המונדיאל שנערכו ב-2006 ו-2010. שווארצר הוא השחקן האוסטרלי בעל מספר ההופעות הגבוה בנבחרת האוסטרלית והוא השחקן המבוגר ביותר שערך הופעת בכורה בליגת האלופות (בשנת 2013, כשהיה בן 40). שוורצר התחיל את הקריירה המקצוענית שלו ב-1990, בגיל 19, ב-NSL (הליגה המקצוענית באוסטרליה) בקבוצת מארקוני סטאליונס, בה ערך 58 הופעות. בשנת 1994 עבר לבונדסליגה הגרמנית לקבוצת דינמו דרזדן, שם הופיע פעמיים, ואחר כך בקייזרסלאוטרן, בה הופיע ארבע פעמים. בשנת 1996 עבר שוורצר לפריימר ליג האנגלית לברדפורד סיטי, בה הופיע 16 פעמים. ב-1997 עבר למידלסברו, את הבכורה שלו עשה בניצחון של מידלסברו בחצי גמר גביע הליגה כנגד סטוקפורט קאונטרי. שוורצר שיחק בכמה משחקים חשובים עם מידלסבורו, כולל הפסד בגמר גביע הליגה בשנת הבכורה שלו כנגד לסטר סיטי, הפסד בגמר גביע הליגה לצ'לסי ב-1998, הפסד לסביליה בגמר גביע אופ"א 2006 וניצחון וזכייה בגביע הליגה כנגד בולטון וונדררס בשנת 2004. במשחק נגד פורטסמות' ב-29 בדצמבר 2007 הפך שוורצר לשחק הזר בעל מספר ההופעות הגדול ביותר בפריימר ליג המשחק בקבוצה אחת. הוא שיחק במידלסברו 445 משחקים עד שנת 2008, ועזב אותה לאחר 11 שנים בקבוצה. ב-2008 חתם על חוזה לשנתיים בפולהאם. הוא ערך את הבכורה שלו בהפסד לעולה החדשה, האל סיטי, 2-1. בעונתו הראשונה בקבוצה הוא שיחק בכל המשחקים, וזו אחת העונות הטובות שלו בקריירה, דבר שהביא לכך שפולהאם סיימה במקום השביעי, וזכה בתואר שחקן השנה של פולהאם באותה עונה, וגם בתואר שחקן החודש של הפרמייר ליג בחודש פברואר. בעונתו השנייה בקבוצה הגיע עם הקבוצה לגמר הליגה האירופית, שם הפסיד לאתלטיקו מדריד. הוא עזב את פולהאם בשנת 2013, אחרי 218 משחקים, ועבר לקבוצתו הנוכחית ויריבתה העירונית של פולהאם, צ'לסי. שוורצר חתם על חוזה לשנה אחת כשוער המשנה של צ'לסי, הוא ערך את הופעת הבכורה שלו בגביע הליגה נגד סווינדון טאון. עם צ'לסי הוא ערך את הופעת הבכורה שלו בליגת האלופות, בניצחון 1-0 נגד סטיאווה בוקרשט. ב-6 בינואר 2015 חתם בלסטר סיטי מהפרמייר ליג, לאחר שנהפך לשוער השלישי בצ'לסי. שוורצר שיחק בנבחרות הצעירות של אוסטרליה. את ההופעה הראשונה שלו בנבחרת הבוגרת ערך במשחק נגד קנדה בשנת 1993, במוקדמות המונדיאל של שנת 1994. בשנת 2001 השתתף עם הנבחרת בגביע הקונפדרציות ואיתה הגיע למקום השלישי. בשנת 2004 זכה עם הנבחרת האוסטרלית באליפות אוקיאניה (OFC Cup). בשנת 2005 השתתף שוב עם הנבחרת האוסטרלית בגביע הקונפדרציות, אך הנבחרת לא עברה את שלב הבתים. שוורצר עלה עם הנבחרת למונדיאל 2006 שהתקיים בגרמניה, לאחר ניצחון על אורוגוואי בפלייאוף. במונדיאל הוא שיחק בשני משחקים בשלב הבתים, בניצחון נגד יפן 3-1 ובהפסד לברזיל 2-0, אך בתיקו 2-2 נגד קרואטיה שוורצר לא שיחק. אוסטרליה עלתה לשמינית הגמר ושוורצר פתח בהרכב בהפסד 1-0 לאיטליה. בשנת 2007 שוורצר השתתף עם נבחרת אוסטרליה בגביע אסיה (AFC Asian cup) והגיע איתה עד לרבע הגמר, שם הודח על ידי יפן. בשנת 2010 הוא העפיל שוב למונדיאל שהתקיים בדרום אפריקה. הוא שיחק בכל שלושת המשחקים בשלב הבתים נגד גרמניה, גאנה וסרביה, אך האוסטרלים לא עברו את שלב הבתים. בשנת 2011 הגיע שוורצר עם נבחרת אוסטרליה עד לגמר גביע אסיה, אך בגמר הם הפסידו ליפן וסיימו את הטורניר במקום השני. ב-5 בנובמבר 2013 הודיע מארק שוורצר על פרישתו מהנבחרת הלאומית. מידלסברו – גביע הליגה האנגלית: 2003/2004 נבחרת אוסטרליה – גביע אוקיאניה לאומות: 2004 לסטר סיטי אליפות הפרמיירליג: 2015/2016 שחקן השנה של פולהאם: 2008/2009 שחקן השנה של התאחדות הכדורגל האוסטרלית: 2009, 2010 שחקן השנה של Football Meida Association‏: 2009 שחקן השנה של ה-PTA ‏: 2010 שחקן החודש בפרמייר ליג האנגלית: פברואר 2010 שוער השבוע בפרמייר ליג האנגלית: סוף אפריל 2014 שוורצר נולד בצפון ריצ'מונד, פרבר לעיר סידני. הוריו היגרו לאוסטרליה מגרמניה ב-1968, הוא דובר גרמנית, ספרדית ואנגלית. ב-2009 קיבל שוורצר תואר אבירות של ה-OOM. בשנת 2006 הוא פרסם יומן על המונדיאל בגרמניה בשם "הייעוד של מארק שוארצר בגביע העולם: מסידני ועד שטוטגרט". שוורצר נשוי ויש לו שני ילדים, בן ובת. מדיה וקבצים בנושא מארק שוורצר בוויקישיתוף מארק שוורצר, ברשת החברתית אקס (טוויטר) מארק שוורצר, באתר Transfermarkt מארק שוורצר, באתר Fussballdaten.de (בגרמנית) מארק שוורצר, באתר Soccerway מארק שוורצר, באתר BDFutbol מארק שוורצר, באתר WorldFootball.net מארק שוורצר, באתר National Football Teams מארק שוורצר, באתר FootballDatabase.eu מארק שוורצר באתר הרשמי של הפרמייר ליג